OVK wil 80% laat registreer om te stemArgieffoto Stemgeregtigde Suid-Afrikaners kan hierdie naweek nog by die onderskeie stemlokale registreer. Die Onafhanklike Verkiesingskommissie (OVK) se doel is om 80% van die kiesers op sy stemrol te kry voor die algemene verkiesing op 7 Mei plaasvind. Die OVK het Donderdag gesê dat net meer as 24.1 miljoen Suid-Afrikaners geregistreer is om te stem. “Dit verteenwoordig 76.7% van die geraamde Suid-Afrikaners wat binne die ouderdom val wat stemgeregtig is,” het Kate Bapela, woordvoerder van die OVK, in ŉ verklaring gesê. Volgens Statistiek Suid-Afrika is daar 31.4 miljoen Suid-Afrikaners wat binne die ouderdom val van mense wat stemgeregtig is. “Dit sluit die meer as een miljoen nuwe kiesers in wat tydens die vorige registrasienaweek in November bygevoeg is.” Om hul teiken te behaal moet ŉ verdere 1.1 miljoen mense registreer. Bapela sê daar is 22 263 stemlokale regoor die land waar mense Saterdag en Sondag van 08:00 tot 17:00 kan registreer. Die OVK het Vrydag gesê stemgeregtigde kiesers kan nog registreer voordat die verkiesingsdatum amptelik in die Staatskoerant gepubliseer word. Klik hier om meer te lees. Ná die naweek sal kiesers een van die OVK se streekskantore moet besoek om te registreer om te stem. -SAPA